21.05.2021

**Δελτίο Τύπου**

**Στη Ζάκυνθο προσκεκλημένος ο Μίλτος Χρυσομάλλης για την 157η επέτειο της Ένωσης της Επτανήσου.**

Στις εκδηλώσεις στη Ζάκυνθο, την Παρασκευή 21 Μαΐου, για την 157η επέτειο από την Ένωση της Επτανήσου με την Ελλάδα συμμετείχε ο βουλευτής Μεσσηνίας της ΝΔ Μίλτος Χρυσομάλλης μαζί με κοινοβουλευτική αντιπροσωπεία, έπειτα από πρόσκληση των τοπικών αρχών, παρουσία της Υφυπουργού Παιδείας κας Ζέττας Μακρή και του βουλευτή Ζακύνθου της ΝΔ κ. Διονύση Ακτύπη.

Ο Μεσσήνιος βουλευτής παρακολούθησε την επίσημη δοξολογία στον Μητροπολιτικό Ναό και στη συνέχεια κατέθεσε στεφάνι στην προτομή του Κωνσταντίνου Λομβάρδου, πρωτεργάτη της Ένωσης, και στο μνημείο του Γιάννη Κλαυδιανού, που απαγχονίστηκε από την αγγλική «Προστασία» των Επτανήσων για τα γεγονότα του Υψόλιθου, όταν οι Ζακυνθινοί προσπάθησαν να αποτρέψουν τουρκικό πλοίο να δέσει στο νησί και συγκρούστηκαν με Άγγλους στρατιώτες που στάλθηκαν να τους βοηθήσουν.

«*Σήμερα γιορτάζουμε την 157η επέτειο της ένωσης των Επτανήσων με την μητέρα Ελλάδα, την πρώτη ενσωμάτωση ελληνικού εδάφους στο νεοσύστατο τότε ελληνικό κράτος. Μια ένωση που ήρθε το 1864 ως αποτέλεσμα πολυετών προσπαθειών και αγώνων των Επτανήσιων για αυτοδιάθεση και εθνική ενότητα. Και σήμερα από τη Ζάκυνθο τιμούμε ξανά με περηφάνεια την επέτειο αυτή, αποδίδουμε την οφειλόμενη αναγνώριση στον απεριόριστο πλούτο κοινοβουλευτικής, πολιτικής και κοινωνικής εμπειρίας που συνείσφεραν οι Επτανήσιοι στο νέο ελληνικό κράτος, τον πλούτο πολιτισμού, παιδείας και πνευματικής παράδοσης που προσέφεραν απλόχερα στην ελληνική κοινωνία. Τιμούμε και θυμόμαστε τον διάπυρο πόθο για την ένωση και την απέραντη αγάπη για την πατρίδα και την ελευθερία, όπως μας τη δίδαξαν Επτανήσιοι σαν τον Αριστοτέλη Βαλαωρίτη και τον Διονύσιο Σολωμό! Και αυτή την αγάπη για την πατρίδα πρέπει να έχουμε όλοι μας για οδηγό! Να ευχηθώ χρόνια πολλά σε όλους και ιδιαίτερες ευχαριστίες στον συνάδελφο βουλευτή Ζακύνθου κ. Διονύση Ακτύπη*», δήλωσε ο Μίλτος Χρυσομάλλης.